Kragonderbrekings dié Noord-Kaapse dorpe se voorland(Argieffoto: Mazhar Zandsalimi/Unsplash) Vier wanbetalende munisipaliteite in die Noord-Kaap het kennisgewings van Eskom ontvang dat hul grootmaat elektrisiteitstoevoer van volgende maand af beperk gaan word. Die Tsantsabane-munisipaliteit se kragrekening was teen einde Augustus met R154 909 143 agterstallig terwyl die Emthanjeni-munisipaliteit Eskom meer as R90 miljoen skuld. Die Kamiesberg- en Richtersveld-munisipaliteit het Eskom teen einde verlede maand onderskeidelik meer as R21 miljoen en R12 miljoen geskuld. Eskom is nou van voorneme om dié munisipaliteite se grootmaat elektrisiteitstoevoer van 7 Oktober te begin beperk. Dit gaan beteken dat inwoners van Postmasburg, De Aar, Britstown, Hanover, Garies, Kamieskroon, Kroonsig, Klipfontein, Kheis, Nourivier, Spoegrivier, Paulshoek en Port Nolloth van die eerste week in Oktober daagliks tussen 06:00 en 20:00 kragonderbrekings gaan ervaar. Stefanie Jansen van Rensburg, woordvoerder van Eskom, sê die kragvoorsiener besef dat inwoners en dienslewering hierdeur benadeel gaan word. “Eskom sal dus elektrisiteitsvoorsiening volgens ŉ gereguleerde patroon beperk in teenstelling met die volstrekte ontkoppeling van elektrisiteit. Dit sal lede van die gemeenskap en verbruikers die geleentheid bied om alternatiewe reëlings vir die geskeduleerde periodes te tref.” Die onderskeie dorpe se kragonderbrekings sal egter voortduur totdat die munisipaliteite hul skuld vereffen het. “Die munisipaliteite se versuim om sy verpligtinge teenoor Eskom na te kom, ondermyn en plaas Eskom se vermoë om op ŉ finansieel volhoubare basis nasionaal elektrisiteit te lewer, in gevaar. “Ingevolge die bepalings van die Wet op die Regulering van Elektrisiteit 4 van 2006 en die elektrisiteitsvoorsieningsooreenkoms tussen Eskom en die munisipaliteit, is Eskom daarop geregtig om elektrisiteitsvoorsieningsdienste van enige wanbetalende munisipaliteit te weerhou.”